Kalendžinai

Kalendžinai – Rytų Afrikos tauta, priklausanti nilotams. Gyvena Kenijoje: Centrinio kalnyno vakariniuose ir šiauriniuose šlaituose, Kerijo slėnyje. Yra šiek tiek gyvenančių Tanzanijoje ir Ugandoje. Sudaro kipsigisai, marakvetai, nandžiai, pokotai, sabaotai, tukenai, elgėjai ir kt. Populiacija – virš 5 mln. žmonių (XX a. II pusėje – 3,25 mln.). Kalba kalendžinų kalba, priskiriama Rytų Sudano kalboms (Nilo-Sacharos kalbos). Dauguma išpažįsta tradicinę savo tikybą, yra krikščionių.

Kalendžinų etnogenezė susijusi su gyvulių augintojų migracijomis XIV–XVII a. iš Etiopijai priklausančių Turkanos ežero pakrančių. Dabartinėje Kenijoje vyksta kalendžinų konsolidacija.

Kalendžinai verčiasi klajokline ir pusiau klajokline gyvulininkyste (galvijai, ožkos, avys). Nandžiai, kipsigisai ir kai kurie kiti taip pat verčiasi žemdirbyste (sorgai, soros).

Tradicinis būstas – trobelė, ręsta iš vytelių, dengta žolių stogu.

Tradicinei kalendžinų tikybai būdingas protėvių kultas, totemizmas. Skiriasi atskirų genčių kultūra – pvz., nandžiai kultūriškai labiau panašūs į masajus, o pokotai – į karamodžongus.

Kalendžinai pasižymi savo sportiškumu: beveik pusė Kenijai atstovaujančių bėgikų yra kilę iš šios tautos (kalendžinai, kurie yra savo rungčių čempionai: Pamela Dželimo, Polas Tergatas, Vilsonas Kipsangas, Kipčogė Keinas ir kt.).

Šaltiniai 

Nilotai
Tanzanijos tautos
Kenijos tautos
Ugandos tautos